LLเลื่อนจ่ายเงินหุ้นเพิ่มทุน
กลัวผู้ถือหุ้นเมินเพิ่มทุนตาม2อาทิตย์ไม่กระทบแผนใช้เงิน
6 ต.ค. 2554

กลัวผู้ถือหุ้นเมินเพิ่มทุนตาม2อาทิตย์ไม่กระทบแผนใช้เงิน
ตลาดหมี ฉุดเพิ่มทุนลิฟวิ่งแลนด์ สะดุด ขยายเวลาเรียกเงินเพิ่มทุน 2 สัปดาห์ เกาะติดสถานการณ์ยุโรปใกล้ชิด
นายวันชัย ศุภพยัคฆ์ กรรมการผู้จัดการ บริษัท ลิฟวิ่งแลนด์ แคปปิตอล (LL) เปิดเผยว่า คณะกรรมการบริษัทมีมติให้เลื่อนชำระเงินค่าจองซื้อหุ้นสามัญเพิ่มทุน ออกไป 2 สัปดาห์ จากวันที่ 17-21 ต.ค. 2554 เป็นวันที่ 1-8 พ.ย. 2554
การเลื่อนเวลาออกไป เพื่อให้นักลงทุนมีเวลาในการตัดสินใจเพิ่มทุน เนื่องจากภาวะตลาดหุ้นที่ตกต่ำ จากวิกฤตหนี้สาธารณะในยุโรป และเศรษฐกิจสหรัฐที่ชะลอตัวลง ส่งผลกระทบกับตลาดหุ้นทั่วโลกที่ตกต่ำ รวมทั้งตลาดหุ้นไทย หากเพิ่มทุนตามกำหนดการเติม นักลงทุนอาจไม่ใส่เงินเพิ่มทุนตาม 
นายวันชัย กล่าวว่า การเลื่อนเรียกชำระเงินหุ้นเพิ่มทุน ไม่ส่งผลกระทบต่อแผนการใช้เงินเพิ่มทุน เนื่องจากระยะเวลาที่ขยายออกไปสั้นเพียง 2 สัปดาห์เท่านั้น 
“แค่ 2 อาทิตย์ ไม่มีผลกับการใช้เงินทุน หากมากเกินกว่านี้ เชื่อว่ากระทบแผนการใช้เงินแน่ ซึ่งการเลื่อนเวลาออกไปถือเป็นเรื่องปกติ เพื่อให้นักลงทุนมีเวลาตัดสินใจมากขึ้น หากไม่เลื่อนเวลา ตลาดไม่ดี ทุกคนกอดเงิน ไม่มีประโยชน์ที่จะเพิ่มทุนตอนนี้ คิดว่าผู้ถือหุ้นจะไม่เพิ่มทุนตาม” นายวันชัย กล่าว
สำหรับกรณีถึงเวลาเรียกเงินเพิ่มทุนเดือน พ.ย.แล้วตลาดหุ้นตกต่ำต่อเนื่อง จะเลื่อนการเรียกเงินเพิ่มทุนออกไปหรือไม่นั้น นายวันชัย กล่าวว่า ถึงตอนนั้นจะตัดสินใจอีกครั้ง เพราะถือเป็นปัญหาใหญ่ที่ควบคุมไม่ได้ ไม่ได้เป็นปัญหาที่เกิดจากตัวบริษัท จึงต้องกลับมาพิจารณากันใหม่ 
“บริษัทจะติดตามสถานการณ์อย่างใกล้ชิดวันต่อวัน เพราะสถานการณ์โลก เป็นปัญหาที่ควบคุมไม่ได้ ไม่ใช่ปัญหาที่ตัวบริษัท ถึงเวลานั้นบริษัทจะพิจารณาอีกครั้ง” นายวันชัย กล่าว 
กรรมการผู้จัดการ กล่าวว่า สำหรับเงินเพิ่มทุนมีแผนนำไปลงทุนธุรกิจเดิม ซึ่งเป็นโครงการอสังหาริมทรัพย์แนวราบ เป็นทาวน์เฮาส์โครงการลิฟวิ่งนารา รังสิต คลอง 4
ทั้งนี้ ลิฟวิ่งแลนด์ ได้เพิ่มทุนโดยออกหุ้นสามัญเพิ่มทุน จำนวน 780 ล้านหุ้น เสนอขายผู้ถือหุ้นเดิม สัดส่วน 1 หุ้นเดิม ต่อ 1 หุ้น ใหม่ ราคาหุ้นละ 0.25 บาท ซึ่งผู้จองซื้อหุ้นเพิ่มทุน ยังได้รับจัดสรรใบสำคัญแสดงสิทธิซื้อหุ้นสามัญ (วอร์แรนต์) ฟรี สัดส่วน 1 หุ้นเพิ่มทุน ต่อ 1 วอร์แรนต์ โดยวอร์แรนต์ดังกล่าว (LL–W 1) มีอายุ 3 ปี อัตราใช้สิทธิ 1 วอร์แรนต์ ต่อ 1 หุ้นสามัญ ราคาใช้สิทธิหุ้นละ 1 บาท 
ด้านราคาหุ้น LL ล่าสุด ปิดที่ 0.24 บาท ซึ่งต่ำกว่าราคาหุ้นเพิ่มทุนที่เสนอขายครั้งนี้ที่ 0.25 บาท